བོད་ཀྱི་སྲོལ་རྒྱུན་རྩོམ་རིག་ཁྲོད་ཀྱི་རྗེས་དཔག་རིག་པའི་མཛེས་རྩལ་གྱི་བསམ་བློ་རྒྱུན་འཛིན་བྱེད་པ།སྤྱིར་རྩོམ་རིག་ཏུ་ནང་སེམས་ཀྱི་འཇིག་རྟེན་གྱི་རྣམ་པ་ཕུན་སུམ་ཚོགས་པ་དང་རྗེས་དཔག་གི་རིགས་པའི་གཏིང་ཟབ་ཀྱི་རང་བཞིན་གཉིས་ཕན་ཚུན་མངོན་ཤུགས་སུ་མཚོན་པར་འདུག་པ་ནི་རྩོམ་རིག་གི་ཆོས་ཉིད་ཡིན།བོད་ཀྱི་དེང་རབས་རྩོམ་པ་པོ་རྣམས་ནི་བོད་ཀྱི་སྲོལ་རྒྱུན་རྩོམ་རིག་གི་རིགས་པའི་གཞུང་ལུགས་དང་སྲོལ་རྒྱུན་རིག་གནས་ཀྱི་ཤེས་བྱའི་སྦྱོང་བ་ཟབ་ཅིང་བརླིང་བའི་སྟེང་དེང་རབས་ཀྱི་རང་བྱུང་ཚན་རིག་དང་མི་ཆོས་སྤྱི་ཚོགས་ཚན་རིག་སྐོར་གྱི་ཤེས་བྱའི་རྨང་གཞི་བརྟན་པར་ཆགས་པའི་སྟེང་མར་ཁེ་སའི་རིང་ལུགས་ཀྱི་ལོ་རྒྱུས་དངོས་གཙོ་སྨྲ་བ་དང་རྩོད་སྒྲུབ་རིག་པའི་བསམ་བློ་དང་ལེན་བྱེད་པ་མ་ཟད།དེང་རབས་ནུབ་ཕྱོགས་ཀྱི་མཚན་ཉིད་རིག་པ་དང་མཛེས་རྟོག་གི་ལྟ་བ་དང་།གཞན་ཡང་མི་ཆོས་རིང་ལུགས་ཀྱི་བསམ་བློ་སོགས་དང་ལེན་བྱས་ཡོད་པས་ཁོ་ཚོར་དེང་རབས་ཀྱི་འདུ་ཤེས་དང་རིགས་ལམ་དང་།དེང་རབས་ཀྱི་རིན་ཐང་གི་ལྟ་བ་དང་མཛེས་རྟོག་གི་མོས་པ་ལྡན་པར་འདུགརྩོམ་པ་པོ་གང་མང་ཞིག་བོད་ཀྱི་སྲོལ་རྒྱུན་གཞུང་ལུགས་ལ་ནང་བྱན་ཆུད་པས་རྒྱུན་འཛིན་དང་འཕེལ་རྒྱས་ཟུང་འབྲེལ་བྱས་པ་དང་།རྒྱལ་ཁབ་ཕྱི་ནང་གི་དེང་རབས་རྩོམ་རིག་གི་སྒྱུ་རྩལ་བསམ་བློ་དང་ཐབས་ཤེས་གསར་པ་ནང་འདྲེན་བྱས་པས།ཁོང་ཚོའི་སྒྱུ་རྩལ་བསམ་བློ་ནི།སྤྱི་ཚོགས་ཚན་རིག་གམ་མི་ཆོས་ཚན་རིག་གི་ལྟ་བ་དང་སེམས་ཁམས་དབྱེ་ཞིབ་རིག་པའི་བསམ་བློ་གཞིར་བཟུང་ནས་དངོས་ཡོད་འཚོ་བའི་མི་རྣམས་ཀྱི་སེམས་ཁམས་དང་འདུ་ཤེས་འཛིན་སྟངས་སོགས་ལ་རྟོག་དཔྱོད་དང་མཚོན་པ་དང་།སྒྱུར་བཅོས་བྱེད་རྒྱུ་རང་འགན་དུ་བཟུང་སྟེ།དངོས་ཡོད་སྤྱི་ཚོགས་ཀྱི་གནད་དོན་ལ་འཚོལ་ཞིབ་བྱས་ཏེ།རྨོངས་དད་དང་འཇིག་རྟེན་གྱི་ཆོས་ལ་རྨོངས་པའི་བཀས་བཀོད་རྒྱུད་འཛིན་གྱི་ལས་དབང་གི་བསམ་བློ་དང་ལས་འབྲས་སམ་ལས་བསྐོས་ཀྱི་བསམ་བློ་རྙིང་བར་མཚང་འབྱིན་དགག་རྒྱག་བྱས་པ་དང་།རྩོམ་པ་པོ་རྣམས་ཀྱིས་གང་ནུས་ཅི་ལྕོགས་ཀྱིས་སྒྱུ་རྩལ་གྱི་རྣམ་པར་བརྟེན་ནས་མི་རྣམས་ཀྱི་སེམས་གཏིང་གི་འདུན་པ་དང་།བག་ཉལ་གྱི་འགལ་འདུ་སྣ་ཚོགས་མཚོན་པར་བརྩོན་པ་དང་།རྩོམ་རིག་སྒྱུ་རྩལ་གྱི་ལམ་ནས་མི་རིགས་ཀྱི་བསམ་བློ་བཅོས་སྒྱུར་དང་སྤྱི་ཚོགས་འཕེལ་རྒྱས་དང་།མི་རིགས་ཡར་ཐོན་ཡོང་བར་བརྩོན་པའི་རྩ་བའི་དམིགས་པ་མངོན་འགྱུར་བྱེད་ཆེད་བོད་ཀྱི་དེང་རབས་རྩོམ་རིག་གིས་ལྷག་བསམ་རྣམ་དག་དང་དཀའ་སྤྱད་སྙིང་རུས་བྱེད་པ་དང་།སྤྲོ་སེམས་འཁོལ་ཞིང་གཟབ་ནན་དམ་འཛིན་དང་སྡུག་བསྲན་ཆེན་པོའི་ངང་ནས།ཚད་ཐུབ་ཀྱི་བློ་དང་རིགས་པར་ཡིད་རྟོན་བྱེད་པའི་སྒོ་ནས་བོད་ཀྱི་དེང་རབས་རྩོམ་རིག་མུ་མཐུད་དུ་འཕེལ་རྒྱས་ཀྱི་ལམ་དུ་སྐྱོད་པར་སྐུལ་འབོད་གཏོང་བཞིན་འབད་བརྩོན་བྱེད་ཀྱི་ཡོད།